Не перадаць словамі прыгажосць Фарнага касцёла ў Гродне! Ды і фатаграфіі наўрад ці змогуць адлюстраваць усю манументальнасць гэтага пышнага храма. Глядзець на касцёл трэба ўжывую. Паездка ў Гродна павінна быць пунктам нумар адзін у вашым турыстычным маршруце. Распавядаць чаму - не мае сэнсу. Вам самім пры сустрэчы з гэтым беларускім горадам над Нёманам трэба будзе ва ўсім пераканацца. І вы не пашкадуеце, што прайшліся ўвечары пры святле ліхтароў па гістарычным цэнтры, зазірнулі на гарбату ў адну з утульных кавярняў і схадзілі на галоўную плошчу горада, каб паглядзець на сапраўдны твор мастацтва - сабор святога Францішка Ксаверыя.